
Etablering av psykologisk klinikk ved Universitetet

Bakgrunn

Dette saksfremlegget omhandler forslag fra Det samfunnsvitenskapelige fakultet (SV-fakultetet) og Institutt for Psykologi (IPS) om etablering av psykologisk klinikk ved instituttet. Klinikken er tenkt brukt i forbindelse med praksisundervisning for studenter på 4. året i profesjonsstudiet i psykologi. Denne praksisundervisningen foregår nå ved Universitetssykehuset i Nord-Norge (UNN). 

Spørsmålet styret bes ta stilling til her, er hvorvidt Universitetet v/IPS skal kunne etablere en egen klinikk til praksisundervisning for 4. års studenter i stedet for å ”kjøpe” slike tjenester av UNN. Normalt vil fullmakten til å foreta beslutninger om hvorvidt tjenester skal kjøpes eksternt eller ”produseres” internt ligge hos fakultetene/enhetene så lenge slike beslutninger  ikke krever økte budsjettrammer. Som det vil fremgå nedenfor, er spørsmålet om etablering av klinikk ikke først og fremst et budsjettspørsmål. De budsjettmessige konsekvensene kunne i så fall vært behandlet som en del av den ordinære budsjettfordelingen i desember. 

Etter universitetsdirektørens syn er dette først og fremst et spørsmål om det ut fra overordnede og prinsipielle hensyn er ønskelig å etablere og drive en psykologisk klinikk på permanent basis internt ved Universitetet. Spørsmålet må blant annet ses i sammenheng med at Universitetet til nå har lagt vekt på å bruke eksterne klinikker i praksisundervisningen av helsefagstudenter, og ikke hatt egne interne klinikker. Dette i motsetning til de øvrige universitetene som har egne psykologi
- og odontologiklinikker.

Historikk

Profesjonsstudiet i psykologi ble opprettet ved Universitetet i Tromsø i 1990, og det tas nå opp 24 studenter årlig. I studiet inngår to store praksisperioder, henholdsvis klinikkundervisning på 4. studieår (3. studieår inntil studieplanen nylig ble revidert) og hovedpraksis på 5. studieår ved ekstern enhet (Helseforetak, Aetat, PPT o.l). Nærmere beskrivelse av den reviderte studieplanen finnes i vedlegg 5. Ved opprettelse av studiet var det ingen faglig ansatte ved IPS med dobbelkompetanse
. Ved etablering av psykologistudiet ble en løsning med intern psykologisk klinikk ved IPS, bemannet delvis av vitenskapelig ansatte og delvis av psykologspesialister, forkastet fordi en slik modell ville kunne tappe psykiatrien i Tromsø for psykologspesialister. Universitetet manglet på dette tidspunkt også egnede lokaler for å etablere en egen klinikk. 

Etter drøftinger mellom Universitetet, Troms fylkeskommune (som den gang eide psykologiklinikkene) og departementet ble det valgt en modell der studentene har hatt sin kliniske praksis ved Universitetssykehuset i Nord-Norge (UNN), hhv Barne- og ungdomspsykiatrisk poliklinikk (BUP) og Voksenpsykiatrisk poliklinikk (VPP) fram til i dag. En slik organisering av praksisen hvor studentene tidlig kommer i kontakt med ”det virkelige liv” er også i tråd med ønsket om å utdanne studenter som er best mulig forberedt på arbeidslivet utenfor Universitetet. Det er også slik praksisen på medisin- og odontologistudiet er organisert.

Våren 2005 ble det etablert en prøveordning med egen klinikk ved IPS som følge av at UNN ikke fant det mulig å ta i mot 5 ekstra studenter (29 mot normalt 24) i 2005. Det gis derfor i dag praksisundervisning til 5 studenter i den midlertidige klinikken ved instituttet. Årsaken til det høye antall studenter som skal ha praksisundervisning i år, skyldes ikke økte opptaksstørrelser, men naturlige avvik i studieprogresjon som følge av permisjoner, sykdom, stryk etc. 

Dagens modell for praksisundervisning for 4. studieår – klinisk praksis ved UNN

I klinikkpraksis på 4. studieår er studentene fordelt med 12 på hver av de to poliklinikkene VPP og BUP. Klinisk praksis og veiledning er satt til to ukedager i vår- og høstsemesteret, mens studentene har de resterende tre ukedager avsatt til undervisning i klinisk psykologi ved IPS og til lesing. Studentene behandler relevante pasienter fra de ordinære ventelistene ved BUP og VPP. Utover egne veiledingstimer deltar ikke studentene i de ordinære faglige møtene ved klinikkene. Den faglige ledelsen av den kliniske praksisen er underlagt den faglige ledelse ved de to poliklinikkene (VPP og BUP). 

Veiledningen av studentene utføres av spesialister i klinisk psykologi som er ansatt ved Universitetet i 20 % bistilling som kliniske veiledere. Samlet lønner Universitetet 12 veiledere direkte som er ansatt ved Universitetet i 20 % bistillinger. 

Finansiering av klinikkpraksisen på 4. studieår bygger på et utkast til avtale mellom Universitetet og UNN (tidligere Troms Fylkeskommune) som aldri har blitt underskrevet, men som partene i hovedtrekk har forholdt seg til. I følge dette utkastet finansierer Universitetet 6 psykologspesialister fratrukket inntekter disse genererer gjennom åpningstidsrefusjoner og konsultasjoner, 1,5 tekniker/kontorassistentstilling, husleie samt datautstyr til studentene. Ovennevnte psykologspesialistressurser inngår ikke i undervisningen av studentene, men finansieringen av disse stillingene har vært ment som en generell styrking av fagmiljøet ved UNN. Universitetet har de siste årene betalt et årlig tilskudd til UNN på kr 2,6 mill. UNN har nå framsatt krav om en økning i tilskuddet til kr 3,4 mill. pr. år. 

Årsaken til at ovennevnte avtale ikke har blitt underskrevet, skyldes til dels reell uenighet blant annet om størrelsen på det årlige tilskuddet samt at avtaleforhandlingene av ulike årsaker har stoppet opp underveis ( bl.a. ved overføring av ansvaret for klinikkene fra Troms fylkeskommune til UNN i forbindelse med sykehusreformen). 

Forslag til ny modell for praksisundervisning – etablering av klinikk ved IPS

Den foreslåtte nye klinikken skal lokaliseres i IPS sine lokaler i Teorifagbygget, og skal ha en professor med spesialistkompetanse i klinisk psykologi som ansvarlig, faglig leder. 

Klinikken skal videre bestå av tre team: team for voksne og eldre, team for barn og unge samt nevropsykologisk team. Hvert team vil bestå av 2 stillinger med professorer/spesialistkompetanse og 1-2 kliniske veiledere i bistillinger. I tillegg vil det være behov for felles personale med ansvar for administrative støttefunksjoner (1-2 stillinger) samt teknikker med ansvar for det audiovisuelle utstyret (1 stilling). I tillegg planlegges det å knytte til seg en spesialist i psykiatri eller almennmedisin i bistilling som kan samrå om medisinering og eventuelle sykmeldinger samt eventuelt en pedagog eller sosionom i bistilling for å gi studentene tidlig erfaring med tverrfaglighet og andre faggruppers kompetanse. Det er et mål at alle studentene skal få erfaring fra arbeid i alle tre teamene.

Totalt antall fulltidsstillinger i klinikken vil være ca 11, og dette inkluderer både nye og allerede eksisterende stillinger. Stillingene som er planlagt i klinikken skal ikke utløse finansieringsbehov utover hva som er skissert i kostnadsberegningen (vedlegg 3). 

Psykologisk klinikk er en "virksomhet som yter helsehjelp", jf. § 2 i Lov om helsepersonell. Dette innebærer en klinikk som kan ta imot pasienter for utredning og behandling, men som ikke er pliktig å ta imot alle pasientgrupper. Den er heller ikke pliktig å ha vaktordning slik det offentlige helsevesenet har. 

I løpet av det halve året med prøvedrift med egen klinikk ved IPS har klinikken fått henvist personer både fra BUP og fra fastleger. Lange ventelister ved de offentlige klinikkene gjør at det etter instituttets syn vil være enkelt å finne et tilstrekkelig antall pasienter. Tilbudet vil heller ikke konkurrere om UNNs pasienter, men være et supplement til UNN. 

På grunn av omlegging i studieplanen og opptakstidspunkter er det nå et opphold på 1,5 år før neste kull skal ha sin kliniske praksis, dvs. høsten 2007. 

IPS’ begrunnelse for etablering av psykologisk klinikk 

I det følgende redegjøres det for sentrale punkter i instituttets/fakultetets begrunnelse for å etablere en klinikk internt ved instituttet (se vedlegg 1 og 2 for mer utfyllende begrunnelse fra fakultetet/instituttet). 

Til tross for at instituttet har mottatt Universitetets egen undervisningspris i 1997 og Kirke-, utdannings- og forskningsdepartementets evalueringspris i 1998 for blant annet klinikkundervisningen, mener instituttet at undervisningen i klinisk praksis vil kunne bli bedre i egen klinikk. Dette vil først og fremst skje gjennom mer variert praksis og bedre integrasjon mellom undervisning og veiledning. I dagens modell får studentene praksis med enten barn/unge ved BUP eller voksne ved VPP, dvs. at studentene har hele praksisperioden ved den ene av de to klinikkene ved UNN. 

Etter dagens modell har det etter instituttets mening ikke i tilstrekkelig grad vært mulig å påvirke fagtradisjon, veiledning eller faglig utvikling i klinikkene. Med økt fokus på kvalitetssikring av undervisningen mener instituttet at etablering av intern klinikk vil gi bedre faglig styring og legge bedre til rette for kvalitetsutviklingsarbeid. 

Instituttet hevder at dagens klinikkmodell ikke har lykkes med å generere god klinisk forskning, og at en egen klinikk ved Universitetet vil gi bedre vilkår for slik forskning. Dette som følge av at instituttet selv har administrativ og faglig styring over klinikken. 

Instituttet viser videre til at areal-/romforholdene er bedre tilrettelagt for studentene i IPS sine arealer i Teorifagbygget enn i nåværende BUP og VVP. Som nevnt foran er det opprettet en midlertidig intern klinikk (prøveordning) ved IPS i 2005 for å kunne gi 5 studenter klinikkundervisning. Dette som følge av at UNN ikke hadde kapasitet til å ta i mot alle 29 studentene som skulle ha praksis inneværende år. Instituttet finner det vanskelig å forholde seg til denne manglende fleksibiliteten
. Instituttet mener også at en egen klinikk i Teorifagbygget vil gjøre det lettere å øke opptaket til psykologistudiet ut over dagens ramme på 24 studenter, da begrensingen tidligere har ligget i klinikkapasiteten. 

Instituttet mener at det samlet sett vil gi en bedre ressursutnyttelse å kanalisere midlene som til nå har vært brukt til finansiering av stillinger ved UNN, inn i en egen klinikk. Det vises her til at instituttet har bygd opp klinisk kompetanse (vitenskapelig stillinger), og er nå i en helt annen situasjon enn for 10 år siden da nåværende modell ble etablert. 

IPS legger vekt på at den nye klinikken skal ha stor kontaktflate mot samfunnet og høy grad av tilgjengelighet. 

UNNs synspunkter vedrørende etablering av klinikken ved IPS 

UNN viser til at dagens modell gjennomgående har fått gode evalueringer. Det er UNNs syn at overgangen til den foreslåtte modellen vil svekke utdanningstilbudet til studentene. Dette fordi studentene ikke vil komme i kontakt med et tilstrekkelig differensiert spekter av pasienter og at de vil miste en tverrfaglig tilnærming til klinikken som UNN framhever som svært viktig. UNN er også kritisk til den prosessen Universitetet har ført i planleggingsperioden, og de oppfatter ikke å ha blitt involvert i den prosessen som ligger bak det foreliggende forslaget.

UNN har i brev av 31. august bedt om at Universitetet utsetter å fremme saken for universitetsstyret. De har videre anmodet Universitetet om å ta initiativ til et bredt anlagt møte vedrørende utfordringer for psykologiutdanningen, behov for endringer og ikke minst hvordan de involverte fagmiljøer ved Universitetet og UNN i fellesskap kan bidra til gode løsninger for framtiden. UNN kan heller ikke se at den eksisterende modellen kan avvikles på en ryddig og konstruktiv måte. Det vil være mange forhold av så vel faglig som administrativ art som må avklares. Jf for øvrig vedlegg 4. 

Prosessen frem til nå

Styret ved IPS opprettet i juni 2003 en arbeidsgruppe som skulle vurdere mulighetene for etablering av en intern psykologisk klinikk ved IPS. Arbeidsgruppen ble opprettet med representanter fra både instituttet og klinikkene ved UNN. I følge IPS var det ikke et godt samarbeidsklimaet i arbeidsgruppen, og det var faglig uenighet mellom instituttets og UNNs representanter med hensyn til hva som ville være beste løsningen for praksisundervisning på 4. studieår. Etter 3 møter ble arbeidsgruppen oppløst og arbeidet med utredningen fortsatte internt ved IPS. 

På bakgrunn av utredningen gikk styret ved IPS i møte i mars 2004 inn for opprettelse av intern psykologisk klinikk (jf vedlegg 1). I juni 2004 sluttet SV-fakultetet seg til forslaget om etablering av intern klinikk og oversendte saken til universitetsdirektøren. Universitetsdirektøren nedsatte i august 2004 en arbeidsgruppe for å foreta en økonomisk vurdering knyttet til etablering av en intern klinikk. Arbeidsgruppen leverte i september 2004  et notat om saken (jf vedlegg 3). I oktober 2004 sendte universitetsdirektøren brev til UNN hvor UNN ble oppfordret til å komme med skriftlig innspill til forslaget til intern klinikk som kan følge saken videre til styret. Videre inviterte universitetsdirektøren til et møte om saken. Universitetet har mottatt skriftlige kommentarer fra UNN i brev av 15.12.04 og 31.08.05 (jf vedlegg 4). Av ulike grunner ble det ikke avholdt møte mellom UNN og universitetsdirektøren og ledelsen ved IPS før i august 2005. Universitetet må ta sin del av ansvaret for at det tok så vidt lang tid før møtet ble avholdt. 

Kostnadsberegning 

På oppdrag fra universitetsdirektøren utførte en arbeidsgruppe en kostnadsberegning av de foreliggende planene i september 2004 (vedlegg 3). I beregningene ble det lagt vekt på å sammenlikne kostnadene ved dagens modell (praksis hos UNN) med kostnader ved ny modell (klinikk ved IPS). Etter at kostnadsberegningen ble foretatt, har imidlertid UNN fremsatt krav overfor Universitetet om et beløp som er 0,8 mill. kr høyere enn det som lå til grunn i kostnadsberegningen. Beregningene viser dermed at kostnadsnivået i de to modellene er omtrent likt, og at den nye modellen blir billigere hvis en holder kostnader til lokaler utenom. I kostnadsberegningen ble det forutsatt en alternativpris på lokalene i Teorifagsbygget på ca 0,6 mill. kr i tråd med satser i Universitetets internhusleieordning. En slik alternativ bruk av de aktuelle lokalene kan imidlertid være vanskelig å realisere da dette er spesielt tilpassede lokaler integrert i instituttets lokaler.

Arbeidsgruppen har beregnet etableringskostnadene til ca 1,4 mill. kr, hvorav ca 1,2 mill. kr er søkt dekt over den sentrale utstyrsbevilgningen til Teorifagsbygget. På grunn av oppstarten av prøveprosjektet med klinikk fra 2005 har instituttet kjøpt inn journalsystem, PC’er og noe laboratorieutstyr over eget budsjett allerede. Jf for øvrig vedlegg 3.

Universitetsdirektørens vurdering

Universitetsdirektøren merker seg at nødvendig infrastruktur for klinikkdrift ved IPS langt på vei er på plass, og at IPS i praksis allerede har drevet en klinikk det siste året for de 5 ekstra praksisstudentene UNN ikke hadde kapasitet til å ta imot. I forbindelse med prøvedriften har IPS tatt i bruk de nye klinikklokalene som er integrert i instituttets lokaler i Teorifagsbygget, regelverket for driften er klargjort og journalsystem er innkjøpt. 

Universitetsdirektøren ser at opprettelse av psykologisk klinikk ved IPS vil bety større fleksibilitet i forhold til naturlige svingninger i kullstørrelse. På grunn av naturlige hendelser i mange studenters liv knyttet til permisjoner, stryk, sykdom, fødsler og lignende må det alltid regnes med svingninger i kullstørrelsen. Videre kan det også synes å ligge bedre til rette for en økning i opptaket til psykologistudiet ut over dagens ramme på 24 studenter årlig, dersom det etableres en egen klinikk ved IPS. 

De økonomiske argumentene vil etter universitetsdirektørens syn ikke være avgjørende for beslutningen i denne saken, da kostnadene ved de to alternativene ikke er vesentlig forskjellig. 

Samarbeid mellom klinikkene ved UNN og IPS har vært ivaretatt gjennom klinikkutvalget (KU) som har møttes 3-4 ganger pr. semester. KU har vært ledet av koordineringsansvarlig for klinikkundervisningen ved IPS. Videre har ledelsen ved klinikkene ved UNN og studenter vært representert i utvalget. Utvalget har vært en møteplass og et kontaktforum, men det har ikke hatt besluttende myndighet. Universitetsdirektøren er i tvil om hvorvidt det i forkant av dagens problemer har vært gjort nok fra begge parter for å finne løsninger på den faglige uenigheten om innhold og kvalitet i praksisundervisningen, blant annet i ovennevnte utvalg. Universitetsdirektøren erkjenner også at prosessen fra arbeidet med utredningen om etablering av intern klinikk ved IPS startet opp og frem til saken nå legges frem for universitetsstyret, ikke ha vært ideell. Prosessen har tatt lang tid, og det har vært kommunikasjonssvikt underveis. Universitetet må ta sin del av ansvaret for dette. Universitetsdirektøren registrerer imidlertid at det er reell uenighet mellom fagmiljøene ved UNN og Universitetet om innholdet og kvaliteten på praksisundervisningen. IPS mener instituttet i dag mangler tilstrekkelig faglig styring og innflytelse over praksisundervisningen. Et videre arbeid med sikte på å finne en konsensusløsning om praksisundervisningen som fagmiljøene ved både IPS og klinikkene ved UNN slutter opp om, vil etter universitetsdirektørens syn neppe føre frem. 

Universitetsdirektøren innser at etablering av intern klinikk kan synes uheldig i forhold til Universitetets tradisjon til nå om å legge praksisundervisningen innenfor helsefagene (medisin, psykologi og odontologi
) til eksterne klinikker. Dette i motsetning til de øvrige universitetene som har egne interne klinikker for psykologi og odontologi. Det understrekes imidlertid at psykologistudentene vil ha ekstern praksis i andre deler av studiet, særlig gjelder dette hovedpraksis på siste studieår (5. år) som går over ett semester. 

Ut fra en samlet vurdering anbefaler universitetsdirektøren at det opprettes en psykologisk klinikk ved Institutt for psykologi. SV-fakultet og Instituttet for psykologi har faglige ansvar for psykologundervisningen ved Universitetet, herunder også praksisundervisningen på 4. studieår. I universitetsdirektørens vurdering legges det avgjørende vekt på tilrådningene fra ledelsen og styret ved IPS og fra SV-fakultetet. At det er godt tilrettelagt for en klinikk i Teorifagbygget og at det allerede er satt igang prøvedrift, gjør overgangen forutsigbar. Dersom det skal opprettes en klinikk ved instituttet, er det et gunstig tidspunkt å gjøre det på nå. Dette fordi det vil bli et opphold i praksisundervisningen på 4. året på 1,5 år på grunn av omleggingen av studieplanen. Det vil si at det ikke vil være studenter i praksisundervisning på 4.studiår, uansett valg av modell, i 2006 og vårsemesteret 2007. Dersom styret går inn for etablering av intern klinikk ved IPS, vil det første ordinære kullet med 24 studenter, ha praksisundervisning ved den nye klinikken høsten 2007. 

Dette gir instituttet tid til planlegging og oppbygging av klinikken. 

Universitetet har helt siden starten hatt et tett og godt samarbeid med UNN på ulike organisasjonsnivå og innenfor ulike felt. Etter universitetsdirektørens syn har dette samarbeidet vært til stor fordel begge parter, og det må videreutvikles fremover. Dette gjelder både innenfor psykologifeltet og andre områder, selv om praksisundervisningen på 4. studieår på psykologi nå foreslås lagt til en intern klinikk ved Universitetet. Det vises her blant annet til at en del av psykologistudentene i dag har hovedpraksis på 5. studieår ved UNN, og at Universitetet og UNN samarbeider om stipendiatstillinger knyttet til det såkalte dobbeltkompetanseprosjektet
. 

Ved etablering av en intern klinikk må nåværende ”avtale” med UNN avvikles. Universitetsdirektøren er innstilt på at dette skal skje på en ryddig måte slik at begge parters interesser tas hensyn til. 

Universitetsstyret bes i denne saken om å ta stilling til etablering av psykologisk klinikk ved SV-fakultetet/Institutt for psykologi. Ansvaret for det øvrige arbeidet som følge av styrets vedtak vil enten ligge til universitetsdirektøren (f.eks. avvikling av nåværende ”avtale” med UNN) eller hos fakultetet/instituttet. 

Innstilling til vedtak:

Universitetsstyret godkjenner etablering av psykologisk klinikk ved SV-fakultetet/ Institutt for psykologi med sikte på å gi praksisundervisning til studentene på 4. studieår i psykologistudiet. 


Tromsø, 16.11.2005

	Jan Larsen
	

	Universitetsdirektør
	

	
	Håvard Bekkelund

	
	personal- og økonomidirektør


Vedlegg: 

1. IPS’ forslag om opprettelse av instituttklinikk (instituttstyresak IS14-04)

2. Notat fra SV-fak/Institutt for psykologi om forslag til intern klinikk.

3. Kostnadsberegning 

4. Skriftlige kommentarer fra UNN, brev av hhv 15.12.04 og 31.08.05. 

5. Skisse studieplan med oversikt over praksisperioder

� Ved Universitetet i Bergen foregår det en diskusjon om hvorvidt klinikken bør legges til helseforetak.


� Spesialistgodkjenning (klinisk kompetanse) og doktorgrad i klinisk psykologi (forskningskompetanse)


� Det nevnes imidlertid at UNN tidligere har tatt opp inntil 1-2 studenter ut over normalrammen på 24 studenter.


� Klinisk undervisning av tannlegestudenter er planlagt lagt til en klinikk som skal drives av Troms fylkeskommune.


� UiTø har fått øremerkede stipendiatstillinger fra UFD til arbeidet med å få flere personer med kombinasjon av doktorgrad og spesialistkompetanse i klinisk psykologi.

